मुंबई: IPL-2018 की लीग स्टेज समाप्त हो गई है और अब प्लेऑफ़ में चार टीमों ने ख़िताब जीतने के लिए कमर कस ली है. इस स्टेज पर पहुंचने के बाद अमूमन देखा गया है कि टीमों का खेल स्तर बढ़ जाता है, यानी उसकी ताक़त जहां और बड़ी ताक़त बन जाती है वहीं उसकी कमज़ोरियां और ख़ामियां जोश और उत्साह के नीचे दब जाती हैं. प्लेऑफ़ स्टेज का पहला क्वालिफ़ायर मैच आज पाइंट टेबल की टॉप टीम सनराइज़र्स हैदराबाद और दूसरे नंबर की टीम चेन्नई सुपर किंग्स के बीचे होगा. पाइंट टेबल में पहले दो नंबर पर रहने का टीम को ये फ़ायदा मिलता है कि वह पहला क्वालिफ़ायर हारने के बाद भी फ़ाइनल की रेस में बनी रहती है. हारने के बाद उसे एलिमिनेटर मैच की विजेता से फिर खेलने का मौक़ा मिलता है और इस तरह उसके पास फ़ाइनल में पहुंचने एक और मौक़ा होता है.